C 285/12
LV
Eiropas Savienības Oficiālais Vēstnesis
14.8.2023.
(27)
Lēmuma pieņemšanas laikā Activision Blizzard nelicencēja savas spēles mākoņspēļu straumēšanas pakalpojumiem.
Tomēr Komisija, galvenokārt balstoties uz Activision Blizzard iekšējiem dokumentiem, uzskata, ka bez darījuma Activision Blizzard, visticamāk, būtu sācis licencēt savas spēles mākoņspēļu straumēšanas pakalpojumiem, jo īpaši tiem, kuru pamatā ir uzņēmējdarbības modelis “pirkšana spēlēšanai” (t. i., platformas, kas ļauj lietotājiem straumēt spēles, kuras tie jau ir iegādājušies digitālajā vitrīnā).
(28)
Ņemot vērā iepriekš minēto, Komisija konstatē, ka Microsoft varētu īstenot sekmīgu bloķēšanas stratēģiju attiecībā pret konkurējošiem mākoņspēļu straumēšanas pakalpojumiem, padarot Game Pass Ultimate par vienīgo mākoņspēļu straumēšanas pakalpojumu, kurā tiek piedāvātas Activision Blizzard spēles.
Komisija uzskata, ka Activision Blizzard spēles ir nozīmīgs ieguldījums mākoņspēļu straumēšanas pakalpojumos un ka tāpēc Activision Blizzard ir tirgus vara konsoles spēļu izstrādes un publicēšanas jomā.
Komisija norāda, ka pušu kopējā tirgus daļa pēc ieņēmumiem 2022. gadā konsoles un PC videospēļu izstrādes un publicēšanas jomā ir mazāka par 30 % robežvērtību.
Tomēr dažos, iespējams, šaurākos segmentos pušu daļa ir lielāka, jo īpaši raugoties uz tādiem žanriem kā lomu spēles EEZ un šaušanas spēles pasaules mērogā, kā arī izvērtējot tādus citus rādītājus kā, piemēram, ikmēneša aktīvie lietotāji vai spēlēšanas laiks.
Šajā sakarā lomu spēles un šaušanas spēles ir īpaši saistošas un populāras, un Activision Blizzard nodrošina dažas no veiksmīgākajām spēlēm šajos žanros, piemēram, Call of Duty un World of Warcraft.
(29)
Pēc darījuma Microsoft būtu tehniskā un līgumiskā spēja neļaut iekļaut Activision Blizzard spēles konkurentu mākoņspēļu straumēšanas pakalpojumos un ļaut to straumēšanu tikai tad, ja tiek izmantots pakalpojums Game Pass Ultimate.
Šajā gadījumā konkurentiem mākoņspēļu straumēšanas pakalpojumu kontekstā nebūtu savlaicīgas un rezultatīvas pretdarbības stratēģijas.
Tas galvenokārt tā ir tāpēc, ka liels populāra satura katalogs ir noteicošais faktors, kas ļauj tiem konkurēt, un citu publicētāju PC un konsoles spēles nebūtu apmierinoša alternatīva tādu spēļu kataloga izveidošanai, kas būtu piemērotas tam, lai trešo pušu mākoņspēļu pakalpojumi varētu konkurēt ar Game Pass Ultimate, ja tas piedāvātu Activision Blizzard spēles ar ekskluzīvām tiesībām.
(30)
Komisija arī uzskata, ka Microsoft būtu stimuls bloķēt konkurentus, kas izplata PC un konsoles spēles, izmantojot mākoņspēļu straumēšanas pakalpojumus.
Tas galvenokārt tā ir tāpēc, ka, ņemot vērā Activision Blizzard spēļu lielo popularitāti, bloķēšanas stratēģija palielinātu to spēlētāju skaitu, kuri izmanto Game Pass Ultimate mākoņspēļu straumēšanai.
Šāds pieaugums, visticamāk, būtu ievērojams, pateicoties arī Microsoft darbību specifikai, kas citstarp apvieno mākoņspēļu straumēšanas pakalpojumus, abonēšanas pakalpojumus un Windows PC operētājsistēmu.
Komisija uzskata, ka zaudējumi no šādas bloķēšanas stratēģijas, salīdzinot ar ieguvumiem, būtu nelieli.
(31)
Visbeidzot, Komisija uzskata, ka bloķēšanas stratēģijas ietekme uz konkurenci PC un konsoles spēļu izplatīšanas jomā būtu ievērojama.
Mākoņspēlēšanas popularitāte palielinās, un paredzams, ka mākonis kļūs par svarīgu izplatīšanas kanālu, savukārt bloķēšanas stratēģija radītu šķēršļus tādu konkurējošo mākoņspēļu straumēšanas pakalpojumu ienākšanai tirgū vai to paplašināšanai, kuri parasti nav vertikāli integrēti un kuru sniedzējiem būtu jāpaļaujas uz mazāku neatkarīgu publicētāju kopumu.
Turklāt, lai gan mākoņspēlēšanas apjoms ir salīdzinoši mazs salīdzinājumā ar kopējo tirgu, paredzams, ka tas ievērojami palielināsies, un tas ir svarīgs inovācijas avots.
(32)
Tāpēc Komisija uzskata, ka darījums būtiski kaitētu faktiskai konkurencei PC un konsoles spēļu izplatīšanas tirgū, ja apvienotais uzņēmums neļautu iekļaut Activision Blizzard spēles konkurentu mākoņspēļu straumēšanas pakalpojumos.
4.3.
Konglomerāta ietekme
(33)
Darījums rada konglomerāta saiknes starp Activision Blizzard spēlēm un Microsoft nodrošināto Windows PC operētājsistēmu.
Konkrētāk, Komisija, balstoties uz tirgus izpētes rezultātiem, uzskata, ka Microsoft pēc darījuma varētu bloķēt konkurējošos PC operētājsistēmas piegādātājus, saistot Activision Blizzard PC un konsoles mākoņspēļu straumēšanu ar Windows.